Tőzsde Mentor

Napi összegzés
2024-09-19
Jelentős emelkedést értek el a tőzsdeindexek, mivel a befektetők pozitívan értékelték a előző napi Fed ülést.
A piac tegnap még óvatos volt, ma azonban már komoly növekedés alakult ki. A befektetők az árazások alapján további 3 kamatvágást várnak még idén, ami kiegészülve a stabil amerikai gazdasággal, erős alapot biztosít a részvények emelkedésének.
Negatívan reagált a piac a FedEx és a Mercedes-Benz gyorsjelentésére is, mindkét vállalat csökkentett a bevételi és a profitvárakozásokon, ami a kereslet jövőbeli gyengülését jelezheti.

Fed kamatdöntés
2024-09-18 20:00 (Europe/Budapest)
A mai Fed ülés kiemelt jelentőségű lehet a piaci hangulat szempontjából. A jegybank elkezdi a kamatcsökkentési ciklust, aminek mértéke és várható üteme azonban még bizonytalan. Ezzel kapcsolatban kaphatnak ma több információt a befektetők. Amennyiben Jerome Powell megerősíti a kamatvágási várakozásokat, valamint enyhíti a recessziós félelmeket, új erőre kaphatnának a részvénypiacok.

Napi összegzés
2024-09-18
A nap legfontosabb eseménye a Fed ülés volt, amely jelentős volatilitást okozott, viszont a nap végére csak kisebb elmozdulások történtek.
A Fed 50 bázispontos kamatvágást hajtott végre, ami megegyezik a többség várakozásával.
Jerome Powell a munkaerőpiac gyengülésével indokolta a jelentős csökkentést, viszont nem számít a gazdaság komoly gyengülésére, ami a puha landolás narratíváját erősíti.
A piac először nagyon pozitívan reagált, a dollár is sokat gyengült. Később azonban visszaesés mutatkozott, mivel nem érkezett utalás a további jelentős kamatvágásokra, valamint a Fed előrejelzése alapján is csak további 25 vagy 50 bázispontos csökkentés várható az év végéig.

Napi összegzés
2024-09-17
Nem alakultak ki jelentős elmozdulások az amerikai piacon, az európai tőzsdéken pedig kisebb emelkedések történtek.
A piac valószínűleg kivár a fontos, szeptemberi Fed ülés előtt.
Kedvező hírek érkeztek az amerikai gazdaságból, a kiskereskedelmi forgalom a csökkenésre vonatkozó várakozásokkal szemben kis mértékben emelkedni tudott, míg az ipari termelés is 0,8%-os növekedést ért el.

Napi összegzés
2024-09-16
A technológiai szektor mutatott gyengülést, míg a pénzügyi és az energiaszektor jobban teljesített.
Az Apple közel 3%-ot csökkent, mivel a vártnál alacsonyabbnak tűnik a keresket a legújabb iPhone 16 készülékek iránt.
A Microsoft negyedévre fizetett osztaléka az emelés ellenére is csak 0,77%-os hozamot jelent, viszont további jelentős részvény-visszavásárlást jelentett be a társaság, aminek örült a piac.
Ismét emelkednek az olajárak, amely a recessziós félelmek enyhülését is jelezheti, ugyanakkor növelheti az inflációt is.

Michigan fogyasztói felmérés
2024-09-13 16:00
Az utóbbi időszak gyengülő adatait követően a legújabb, szeptemberi michigan index adatok a fogyasztói bizalom javulását mutathatják, ami kedvezne a piaci hangulatnak.

Napi összegzés
2024-09-13, 2024-09-12, 2024-09-11, 2024-09-10, 2024-09-09

CPI infláció (USA)
2024-09-11 14:30
Az augusztusi inflációs adat akár nagyobb árfolyammozgásokat is kiválthat, bár az utóbbi időszakban inkább a gazdasági adatokra helyeznek nagyobb hangsúlyt a befektetők. Ugyanakkor a havi alapon 0,2%-os növekedésre vonatkozó várakozásnál alacsonyabb érték recessziós félelmeket, míg egy ennél magasabb adat lassabb kamatcsökkentési ütemet eredményezhetne.

Munkaerőpiaci adatok (USA)
2024-09-06 14:30
Az augusztusi munkaerőpiaci adatokra kiemelten figyelhetnek a befektetők, mivel a múlt havi adatok váratlanul gyengén alakultak. A piac az infláció helyett már inkább a recessziótól tart, így növekszik a jelentősége a gazdaság állapotával kapcsolatos adatoknak, amelyek közül az egyik legfontosabb a munkaerőpiac helyzete. A júliusinál alacsonyabb értékek további esést, míg ennél erősebb adatok megnyugvást jelenthetnének a tőzsdéknek.

Napi összegzés
2024-09-06
További jelentős esés alakult ki a tőzsdeindexekben, amivel az S&P 500 és a Nasdaq 100 is elvesztette a korábbi emelkedés nagy részét.
A piaci hangulatot komoly mértékben rontotta a vártnál gyengébb NFP adat, ami a 165 ezerres várakozás helyett 145 ezres bővülést mutatott, valamint az előző havi adatot is lefelé módosították. Az átlagos órabérek ugyanakkor kis mértékben emelkedtek.
A gyengébb munkaerőpiaci adatok, valamint a kötvényhozamok csökkenése azt jelzi, hogy a piac már egyre nagyobb recessziós kockázatokat áraz.

Napi összegzés
2024-09-05
Nem történtek jelentős árfolyammozgások, viszont a hangulat még mindig gyengének tekinthető, mivel az amerikai tőzsdék a nap eleji növekedés ellenére kisebb mínuszban zárták a napot.
Alacsony értéket mutatott az ADP foglalkoztatottsági adat, ami a 99 ezres értékkel jóval elmaradt a 145 ezres várakozásoktól, ami erősítheti a gyengülő munkaerőpiaccal kapcsolatos narratívát.
Az ISM szolgáltatóipari index meghaladta a várakozásokat, amivel folytatódik a bővülést jelentő 50 pont feletti trend. Ezáltal a szolgáltatóipar továbbra is erősebbnek tűnik, mint a feldolgozóipar.
A várakozásoknál is sokkal nagyobb mértékben esett vissza a német ipar júliusban, ami a német gazdaság további gyengülését jelzi.

Napi összegzés
2024-09-04
Az európai piacokon is elromlott a hangulat, a főbb tőzsdeindexek 1% körüli eséssel zárták a kereskedést.
Az amerikai tőzsdéken már kis mértékben javult a hangulat, csak kisebb csökkenés történt, a befektetők valószínűleg kivárhatnak a hét későbbi részében érkező munkaerőpiaci adatok előtt.

Napi összegzés
2024-09-03
Jelentős esés alakult ki a tőzsdeindexekben, az S&P 500 több mint 2%-ot, míg a Nasdaq 100 3%-ot meghaladó mértékben csökkent.
Az ISM feldolgozóipari BMI index ugyan kisebb emelkedést mutatott, viszont elmaradt az elemzői várakozásoktól és a 47,2-es érték további szűkülésre utal.
Komoly csökkenést mutattak a chipgyártók, amiben jelentős szerepe lehetett a gyengébb keresletről szóló híreknek, valamint az Igazságügyi Minisztérium Nvidiával kapcsolatos vizsgálatának, aminek következtében közel 10%-ot esett a részvény árfolyama.
A japán jegybank részéről utalás érkezett a szigorítás folytatására, valamint további kamatemelésekre, aminek hatására sokat erősödött a yen. Ezek az események hátrányosan érintik a carry trade kereskedőket (akik a gyenge yen-nek köszönhetően érnek el extra profitot), ami szintén hozzájárulhatott a komoly tőzsdei eséshez.

Napi összegzés
2024-09-02
Csak kisebb elmozdulások történtek, az amerikai piacok zárva tartása miatt a forgalom is alacsonyabb volt.
Az európai tőzsdék többsége kis mértékű növekedést mutatott.
A Volkswagen németországi üzemek bezárására tett utalást, ami újabb jele a német autóiparban jelen lévő komolyabb problémáknak.

Napi összegzés
2024-08-30
Jelentősen emelkedtek az amerikai tőzsdeindexek, amivel sikerült ledolgozni a korábbi csökkenést.
A piaci hangulatnak kedvez a recessziós félelmek enyhülése, valamint a technológiai szektor teljesítménye is sokat javult.
A friss kínai PMI adatok kis mértékben javuló képet mutatnak, viszont még mindig alacsonynak számítanak.

Napi összegzés
2024-08-29
Kis mértékben javult a hangulat az amerikai piacokon, bár nap végére nem alakuktak ki jelentős elmozdulások. Európában azonban jelentősen növekedtek a tőzsdeindexek, a DAX is új csúcsot ért el.
A második negyedéves amerikai GDP adat legújabb olvasata 3%-ot mutatott a korábbi 2,8%-ot követően. Ennek hatására csökkenhetnek a recessziós félelmek, ugyanakkor a Fed-et is elbizonytalaníthatja a jelentős kamatvágásokkal kapcsolatban.

Napi összegzés
2024-08-28
Gyenge hangulat jellemezte az amerikai piacokat, míg az európi piacok emelkedni tudtak.
Csalódást okozott az Nvidia zárás utáni gyorsjelentése, aminek következtében 7% esett a részvény árfolyama a zárás utáni kereskedésben. A vállalt ugyan ismét erős teljesítményt tudott felmutatni, viszont a felfokozott várakozások miatt negatív piaci reakciót váltott ki.
Nagyot esett a Super Micro Computer árfolyama, mivel a vállalat bejelentette, hogy nem tudja időben közzétenni a gyorsjelentését. Az eseménynek jelentős szerepe lehetett a technológiai szektor csökkenésében.

Napi összegzés
2024-08-27
Kisebb emelkedést mutattak az amerikai és az európai piacok is.
A piac optimistán várhatja a holnapi Nvidia gyorsjelentést, mivel jól teljesített a technológiai és a chipszektor.
Az MNB nem folytatta a kamatcsökkentést, viszont az év végéig legalább 1 kamatvágás még biztosan várható.

Napi összegzés
2024-08-26
Vegyes teljesítményt mutattak a tőzsdeindexek, mivel míg a Nasdaq 100 csökkent a technológiai szektor ismételt gyengeségének következtében, addig a Dow Jones új csúcsra ért.
A német gazdaság állapotára vonatkozó IFO üzleti környezeti index ugyan meghaladta a várakozásokat, viszont így is csökkenést mutatott.

Jerome Powell beszéde
2024-08-23 16:00
A jackson Hole-i szimpózium során fog beszélni Jerome Powell. Érdemes lesz figyelni a Fed elnökének szavaira, mivel jelentősen befolyásolhatja a lehetséges kamatpályával kapcsolatos várakozásokat. Valószínűleg nem fog mondani semmi váratlant, így megerősítheti a Fed részéről korábban érkező véleményeket, viszont a vártnál szigorúbb vagy enyhébb hangvétel okozhatna akár nagyobb árfolyammozgásokat is.

Napi összegzés
2024-08-23
A tegnapi esést követően most javítani tudtak a tőzsdeindexek és a csökkenés előtti szint környékére kapaszkodtak vissza.
A piaci hangulatjavulásban jelentős szerepe volt Jerome Powell Jackson Hole-i beszédének, melynek során a jegybankelnök megerősítette a várható kamatvágásokat, amit a kedvező inflációs folyamatokkal, valamint a gyengülő munkaerőpiaccal indokolt.

BMI adatok
2024-08-22 09:00 - 14:30
Európai és amerikai beszerzési menedzser indexeket tesznek közzé, amelyek a két régió gazdaságának erejéről adhatnak újabb információkat. A recessziós félelmek, valamint az EUR/USD szempontjából is fontos lehet az adatközlés.

Napi összegzés
2024-08-22
Komolyabb visszaesés alakult ki az amerikai tőzsdeindexekben, amiben leginkább a technológiai szektornak és a chipgyártóknak volt fontos szerepe.
A japán jegybank elnöke további kamatemelésekre tett utalást, ami tovább erősítette a yen-t.
Az eurózónára vonatkozó szolgáltatóipari PMI adat a várakozások feletti 53,3-as értéket mutatta, ezzel szemben a feldolgozóipar 45,6 ponttal továbbra sem teljesít jól.

Fed jegyzőkönyv
2024-08-21 20:00
A legutóbbi Fed-üléssel kapcsolatos megjegyzéseket fognak nyilvánosságra hozni, amely további útmutatást adhat a jövőbeli lehetséges kamatpályáról.

Napi összegzés
2024-08-21
Vegyes mozgások jellemezték a tőzsdéket, viszont a szektorok többsége továbbra is jól teljesít.
A Fed legutóbbi ülésének jegyzőkönyvében kiemelték a kamatcsökkentések szükségességét, ami tovább növelte a kamatvágási várakozásokat.
Jelentős módosítást hajtottak végre az amerikai munkaerőpiaci adatokban, amire 2009 óta nem volt példa. A márciusig tartó 1 éves időszakra ugyanis eredetileg 2,9 milliós bővülést határoztak meg a foglalkoztatottságban, amit most 818 ezerrel csökkentettek. Az esemény tovább erősítheti a gyengülő munkaerőpiaccal kapcsolatos narratívát.

Napi összegzés
2024-08-20
Kissé megtorpantak a tőzsdék, viszont nagyobb elmozdulások nem történtek
A piaci hangulat továbbra is pozitív, mivel jelentősen csökkentek a recessziós félelmek, valamint a japán jegybank kevésbé szigorú nyilatkozatai is segítették a részvényeket.
